მიშელ უელბეკი

მიშელ უელბეკი (Michel Houellebecq, ნამდვილი სახელი და გვარი მიშელ ტომა, დ. 26 თებერვალი, 1956, რეიუნიონი) — ფრანგი მწერალი. ავტორი, რომელიც თანამედროვე მსოფლიოში ცნობილია თავისი პროვოკატორული რომანებით.

 ბიოგრაფია 
მიშელ უელბეკი მთამსვლელი მამისა და ანესთეზიოლოგი დედის ოჯახში დაიბადა. იგი ჯერ ალჟირში, დედის მშობლებთან იზრდებოდა, ექვსი წლის ასაკში კი მამის დედამ აიღო მასზე მზრუნველობა. სწორედ ბებიის გვარი გამოიყენა შემდგომში მიშელმა თავის ფსევდონიმად.

ლიცეუმის დამთავრებს შემდეგ, 1975 წელს, მიშელი შედის პარი-გრინიონის ეროვნულ აგრონომიულ ინსტიტუტში. აქ იგი აარსებს ლიტერატურულ ჟურნალს “კარამაზოვი”, სადაც თავის რამდენიმე ლექსს აქვეყნებს. 1978 წელს იგი აგრონომის დიპლომს იღებს. ამის შემდეგ მიშელი სწავლას განაგრძობს ლუი ლუმიერის ეროვნულ უმაღლეს სკოლაში, კინემატოგრაფიის სექციაზე, რომელსაც წარმატებით ამთავრებს 1981 წელს. ამავე წელს იბადება მისი ვაჟი, ეტიენი. რამდენიმე წელიწადი მიშელი უმუშევარია, ამას ემატება მეუღლესთან განქორწინება, რის გამოც ძლიერი დეპრესია ეწყება.

1983 წლიდან ინფორმატიკოსის კარიერა დაიწყო, შემდეგ, სამი წლის განმავლობაში სოფლის მეურნეობის სამინისტროში მუშაობდა. ეს პერიოდი აღწერა თავის რომანში „ბრძოლის ველის განვრცობა“. 1991 წელს გამოვიდა მიშელ უელბეკის ორი პოეტური კრებული, რომლებსაც არანაირი წარმატება არ მოჰყვა. „ბრძოლის ველის განვრცობა“ თავიდან ბევრმა გამომცემელმა დაიწუნა, ის 1994 წელს გამოიცა და უდიდესი წარმატება ჰხვდა წილად, განსაკუთრებით ახალ თაობაში. 1999 წელს საფრანგეთში, ფილიპ ჰარელის მიერ რომანი ფილმად იქნა გადაღებული, ხოლო 2000 წელს დანიაში ჟან ალბინუსმა მისი სატელევიზიო დადგმა განახორციელა.

უელბეკის მომდევნო რომანმა „ელემენტარული ნაწილაკები“, დიდი სკანდალი გამოიწვია. ნაწარმოებში გატარებული “საეჭვო აზრების” გამო უელბეკი გარიცხულ იქნა პერპენდიკულართა წრიდან. თუმცა ამ აურზაურმა უელბეკის პოპულარობა უფრო გააძლიერა. რომანი დაჯილდოებულ იქნა ნოემბრის პრემიით. 2005 წელს გამოვიდა უელბეკის ახალი რომანი  „კუნძულის შესაძლებლობა“ და ინტერალიეს პრემია მიიღო.

უელბეკს ჩაწერილი აქვს სიმღერების ალბომიც   ,, ადამიანური არსებობა'' და არის ესეების ავტორიც.

2002 წლის 17 სექტემბერს ჟურნალში Lire გამოქვეყნებული მისი ინტერვიუს გამო რამდენიმე ისლამურმა საზოგადოებამ და მათ შორის პარიზის მეჩეთის წინამძღოლმა უელბეკი დაადანაშაულა ისლამოფობიასა და რასიზმში. მართალია, პარიზის ინტელექტუალური საზოგადოების თანადგომისა და მისი პირადი ადვოკატის წყალობით მწერალს ბრალი მოეხსნა, მაგრამ ამ ფაქტის შემდეგ უელბეკმა დატოვა საფრანგეთი და ამჟამად ესპანეთში ცხოვრობს.

 ნაწარმოებები 

 მსოფლიოს წინააღმდეგ, სიცოცხლის წინააღმდეგ, 1991
 დარჩი ცოცხალი, 1991
 ბედნიერების დევნა, 1992
 ბრძოლის ველის განვრცობა, 1994
 ბრძოლის ხელოვნება, 1996
 სიტყვები, 1998
 ელემენტარული ნაწილაკები, 1998
 რენესანსი, 1999
 ლანსაროტე, 2000
 პლატფორმა, 2001
 კუნძულის შესაძლებლობა, 2005
 რუკა და ტერიტორია, 2010
 მორჩილება, 2015
 სეროტონინი, 2019

 რესურსები ინტერნეტში 
 ავტორის ოფიციალური საიტი
 "ელემენტარული ნაწილაკები" მიმოხილვა
 "ბრძოლის ველის განვრცობა" მიმოხილვა
 ავტორის პირადი ბლოგი
 მიშელ უელბეკის მეგობრების საიტი 
 მიშელ უელბეკი. სტატიები და ინფორმაცია. 
 უელბეკის ბიბლიოგრაფია და ციტირებები.
 ბიოგრაფია, ბიბლიოგრაფია, ელემენტარული ნაწილაკების შინაარსი. 
 მიშელ უელბეკი (ქართული)


სქოლიო

კატეგორია:ისლამის კრიტიკოსები
კატეგორია:XX საუკუნის ფრანგი რომანისტები
კატეგორია:XXI საუკუნის ფრანგი რომანისტები
კატეგორია:რეიუნიონელი მწერლები
კატეგორია:ფრანგი პოეტები
კატეგორია:ფრანგი სამეცნიერო ფანტასტიკის ჟანრის მწერლები
კატეგორია:ფრანგი მამაკაცი ესეისტები
კატეგორია:ფრანგი მამაკაცი სცენარისტები
კატეგორია:XX საუკუნის ფრანგი მამაკაცი მწერლები
კატეგორია:XXI საუკუნის ფრანგი მამაკაცი მწერლები
კატეგორია:ჰოვარდ ფილიპს ლავკრაფტის მკვლევრები
კატეგორია:მიშელ უელბეკი
კატეგორია:მწერლები ანბანის მიხედვით
კატეგორია:ცოცხალი ადამიანები